32003D0219
L 082/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 март 2003 година
относно невключването на ацефат в приложение I към Директива 91/414/ЕИО на Съвета и оттеглянето на разрешителните, предоставени за продукти за растителна защита, които съдържат това активно вещество
(нотифицирано под номер С(2003) 868)
(текст от значение за ЕИП)
(2003/219/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 година относно пускането на пазара на продукти за растителна защита (1), последно изменена с Директива 2003/5/ЕО на Комисията (2), и по-специално член 8, параграф 2, четвърта алинея от нея,
като взе предвид Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (3), последно изменена с Регламент (ЕО) № 2266/2000 (4), и по-специално член 7, параграф 3а, буква б) от него,
като има предвид, че:
(1)
Член 8, параграф 2 от Директива 91/414/ЕИО предвижда Комисията да осъществи работна програма за изследване на активните вещества, които се използват в продуктите за растителна защита, които вече се предлагат на пазара към 15 юли 1993 година. Подробните правила за осъществяване на тази програма бяха определени в Регламент (ЕИО) № 3600/92.
(2)
Регламент (ЕО) № 933/94 на Комисията от 27 април 1994 година относно съставяне на списъка с активните вещества в продуктите за растителна защита и за определяне на държавите-членки докладчици относно прилагането на Регламент (ЕИО) № 3600/92 на Комисията (5), последно изменен с Регламент (ЕО) № 2230/95 (6), определя активните вещества, които следва да бъдат изследвани предвид изискванията на Регламент (ЕИО) № 3600/92, и определя също така по една докладваща държава-членка, която да отговаря за оценката на всяко вещество, и определя производителите на всяко активно вещество, които са направили нотификация в установените срокове.
(3)
Ацефат е едно от 89-те активни вещества, посочени в Регламент (ЕО) № 933/94.
(4)
Съгласно член 7, параграф 1, буква в) от Регламент (ЕИО) № 3600/92 на 30 септември 1996 г. Италия, в качеството си на определена за докладваща държава-членка, представи на Комисията доклад със своята оценка на предоставената ѝ от нотификаторите информация съгласно член 6, параграф 1 от посочения регламент.
(5)
След получаването на доклада от определената за докладваща държава-членка Комисията проведе консултации с експерти от държавите-членки, както и с основния нотификатор (Tomen France SA), както това е предвидено в член 7, параграф 3 от Регламент (ЕИО) № 3600/92.
(6)
Докладът за оценка, изготвен от Италия, бе разгледан от държавите-членки и Комисията в рамките на Постоянния комитет по хранителната верига и здравето на животните. Преценено бе, че предоставената информация не е достатъчна, за да се определи дали продуктите за растителна защита, които съдържат това активно вещество, като цяло отговарят на изискванията, определени в член 5, параграф 1, букви а) и б) от Директива 91/414/ЕИО, при предложените условия на употреба. Поради това Решение 2001/134/EО на Комисията от 14 февруари 2001 година относно решението за възможно включване на определени активни вещества в приложение I към Директива 91/414/ЕИО на Съвета (7) позволява на нотификатора най-късно до 31 март 2001 г. да допълни своето досие с данни за един ограничен диапазон от представителни примерни приложения. След като тази допълнителна информация бе получена, процедурата по разглеждането съгласно член 7, параграф 6 от Регламент (ЕИО) № 3600/92 бе завършена на 28 юни 2002 г. под формата на доклад на Комисията за ацефат.
(7)
Оценките, извършени въз основа на предоставената информация, не доказват, че може да се очаква продуктите за растителна защита, които съдържат ацефат, да отговарят като цяло на изискванията, определени в член 5, параграф 1, букви а) и б) от Директива 91/414/ЕИО, при предложените условия на употреба, по-специално по отношение на безопасността на потребителите, които потенциално са изложени на въздействието на ацефата и възможното му въздействие върху други организми, които не са обект на третирането.
(8)
Поради това веществото ацефат не следва да бъде включено в приложение I към Директива 91/414/ЕИО.
(9)
Необходимо е да бъдат взети мерки, за да се гарантира предоставените понастоящем разрешителни за продукти за растителна защита, които съдържат ацефат, да бъдат оттеглени в рамките на един определен период от време и да не бъдат подновявани, както и да не бъдат предоставяни нови такива за тези продукти.
(10)
Всеки гратисен период, предоставен от държавите-членки съгласно член 4, параграф 6 от Директива 91/414/ЕИО, за унищожаване, съхранение, пускане на пазара и употреба на наличните количества от продукти за растителна защита, които съдържат ацефат, следва да бъде ограничен в рамките на един срок, не по-дълъг от 12 месеца, за да се позволи наличните количества да бъдат използвани в рамките на не повече от още един вегетативен период.
(11)
Настоящото решение не засяга евентуални действия, които Комисията може да предприеме на по-късен етап по отношение на това активно вещество в рамките на разпоредбите на Директива 79/117/ЕИО на Съвета от 21 декември 1978 г. за забрана пускането на пазара и употребата на продукти за растителна защита, които съдържат определени активни вещества (8), последно изменена с Акта за присъединяване на Австрия, Финландия и Швеция.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Ацефат се изключва като активно вещество от приложение I към Директива 91/414/ЕИО.
Член 2
Държавите-членки следва да осигурят:
а)
в срок от шест месеца след датата на приемане на настоящото решение предоставените разрешителни за продукти за растителна защита, които съдържат ацефат, да бъдат оттеглени;
б)
след датата на приемане на настоящото решение да не бъдат давани или подновявани на основание предвидената в член 8, параграф 2 от Директива 91/414/ЕИО дерогация разрешителни за продукти за растителна защита, които съдържат ацефат.
Член 3
Всеки гратисен период, предоставян от държавите-членки съобразно разпоредбите, предвидени в член 4, параграф 6 от Директива 91/414/ЕИО, следва да бъде възможно най-кратък и не по-голям от 18 месеца след датата на приемане на настоящото решение.
Член 4
Адресати на настоящото решение са държавите-членки.
Съставено в Брюксел на 25 март 2003 година.